Ցուցմունք տալուց, սակայն, չհրաժարվեց նույն գործով ամբաստանյալ Հովհաննես Պետրոսյանը։ Նա միակ մեղադրյալն է, ով նախաքննության ընթացքում ցուցմունք է տվել Ժիրայր Սեֆիլյանի դեմ։ Պետրոսյանն այսօր իր դատավարական ցուցմունքը սկսեց ելույթով, ինչը զայրացրեց ամբաստանյալներ Գևորգ Սաֆարյանին ու Ներսես Պողոսյանին։ «Մամուլով անընդհատ շրջանառվում ա, որ Ժիրայր Սեֆիլյանը կալանավորվել ա Հովհաննես Պետրոսյանի ցուցմունքի հիման վրա: Ուզում եմ հիշեցնեմ հատկապես ինֆորմացիայի աղբյուրներին, որ նախաքննության ընթացքում բոլոր ցուցմունքներում, ովքեր ցուցմունք են տվել, գոյություն ունի Ժիրայր Սեֆիլյանի անունը, իսկ Հովհաննես Պետրոսյանն առաջին ձերբակալվածը չի: Չի կարելի հերոսացնել մարդու, ով փորձում էր հարձակվել հայ զինվորի վրա»,- այսօր դատարանում հայտարարեց Հովհաննես Պետրոսյանը: